钦定古今图书集成/明伦汇编/闺媛典/第287卷 > 皇清二十 > 冯继祖妻戴氏
## 钦定古今图书集成/明伦汇编/闺媛典/第287卷 > 皇清二十 > 冯继祖妻戴氏

按《临海县志》：“戴氏，名唐徽，赠通议大夫冯继祖妻，郡诸生戴谠女也。少娴礼节，言笑不苟，父教授生徒，以继祖为高足，遂女焉。年二十一归冯，二载生子甦，未周而继祖以痘亡，戴哀恸几绝，治丧营葬，皆俭而有礼，养姑饔飧必洁。其姑亦节妇，两世孀居，并以贤节著称。家贫，鞠育幼孤，愁风泣雨，鬻簪珥，躬织纴，以勉” 子读书。尝谓甦曰：“吾所以不死者，为尔也。尔不能成名，吾无以见尔父于地下。” 既而甦登顺治戊戌进士，氏治家仍同寒素。偕子之任滇南，服官行政，规以大义。甦治声茂著，母氏之教为多。守节四十九年，殁于官舍。至康熙九年，与姑并奉。

旨“建坊。”